മഹാഭാരതം മൂലം/വിരാടപർവം/അധ്യായം26
1 [വൈ]
     അഥാബ്രവീൻ മഹാവീര്യോ ദ്രോണസ് തത്ത്വാർഥ ദർശിവാൻ
     ന താദൃശാ വിനശ്യന്തി നാപി യാന്തി പരാഭവം
 2 ശൂരാശ് ച കൃതവിദ്യാശ് ച ബുദ്ധിമന്തോ ജിതേന്ദ്രിയാഃ
     ധർമജ്ഞാശ് ച കൃതജ്ഞാശ് ച ധർമരാജം അനുവ്രതാഃ
 3 നീതിധർമാർഥതത്ത്വജ്ഞം പിതൃവച് ച സമാഹിതം
     ധർമേ സ്ഥിതം സത്യധൃതിം ജ്യേഷ്ഠം ജ്യേഷ്ഠാപചായിനം
 4 അനുവ്രതാ മഹാത്മാനം ഭ്രാതരം ഭ്രാതരോ നൃപ
     അജാതശത്രും ഹ്രീമന്തം തം ച ഭ്രാതൄൻ അനുവ്രതം
 5 തേഷാം തഥാവിധേയാനാം നിഭൃതാനാം മഹാത്മനാം
     കിമർഥം നീതിമാൻ പാർഥഃ ശ്രേയോ നൈഷാം കരിഷ്യതി
 6 തസ്മാദ് യത്നാത് പ്രതീക്ഷന്തേ കാലസ്യോദയം ആഗതം
     ന ഹി തേ നാശം ഋച്ഛേയുർ ഇതി പശ്യാമ്യ് അഹം ധിയാ
 7 സാമ്പ്രതം ചൈവ യത് കാര്യം തച് ച ക്ഷിപ്രം അകാലികം
     ക്രിയതാം സാധു സഞ്ചിന്ത്യ വാസശ് ചൈഷാം പ്രചിന്ത്യതാം
 8 യഥാവത് പാണ്ഡുപുത്രാണാം സർവാർഥേഷു ധൃതാത്മനാം
     ദുർജ്ഞേയാഃ ഖലു ശൂരാസ് തേ അപാപാസ് തപസാ വൃതാഃ
 9 ശുദ്ധാത്മാ ഗുണവാൻ പാർഥഃ സത്യവാൻ നീതിമാഞ് ശുചിഃ
     തേജോരാശിർ അസംഖ്യേയോ ഗൃഹ്ണീയാദ് അപി ചക്ഷുർ ഈ
 10 വിജ്ഞായ ക്രിയതാം തസ്മാദ് ഭൂയശ് ച മൃഗയാമഹേ
    ബ്രാഹ്മണൈശ് ചാരകൈഃ സിദ്ധൈർ യേ ചാന്യേ തദ്വിദോ ജനാഃ